РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/386-21

15. септембар 2021. године

Б е о г р а д

ЗАПИСНИК

СА 38. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 15. СЕПТЕМБРА 2021. ГОДИНЕ

 Седница је почела у 11,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Драгана Баришић, Бранимир Спасић, Дарко Лакетић, Лука Кебара, Ивана Николић, Ђорђе Милићевић и Бранимир Јовановић.

Седници су присуствовали заменици чланова Одбора: Нина Павићевић, заменик Угљеше Марковића, члана Одбора и Жељко Томић, заменик Марине Рагуш, члана Одбора.

Седници нису присуствовали чланови Одбора: Адам Шукало, Верољуб Матић, Мирослав Кондић, Небојша Бакарец, Сандра Божић, Угљеша Марковић, Марина Рагуш, Мира Петровић и Шаип Камбери.

Председник је образложио да је седницу сазвао у року краћем од 3 дана, ради неопходности да се предметни акт што пре размотри и упути Народној скупштини на разматрање и усвајање.

 На предлог председника, Одбор је једногласно утврдио следећи:

 Д н е в н и р е д:

1. Утврђивање Предлога одлуке о изменама и допунама Одлуке о усвајању Кодекса понашања народних посланика.

**Прва тачка дневног реда:** Утврђивање Предлога одлуке о изменама и допунама Одлуке о усвајању Кодекса понашања народних посланика.

 Председник Одбора је указао да је члановима Одбора достављен Нацрт одлуке о изменама и допунама Кодекса понашања народних посланика и изнео да је основни разлог за измену Кодекса испуњење препоруке GRECO (Група држава Савета Европе за борбу против корупције) која је садржана у Извештају о Србији за Четврти круг евалуације. Указао је и на кратак рок који је држави Србији остављен за испуњење обавезе у делу која се односи на измену постојећег Кодекса, и молбу, односно препоруку Владе да се предложене измене донесу у што краћем року, како би се стекли услови за добијање позитивног мишљења, у делу који се односи на Народну скупштину. Такође је указао да су у изради наведеног акта осим службе Одбора, учествовали и представници Владе и Агенције за спречавање корупције. Образложио је да се кључна измена Кодекса односи на прецизирање одабира и начина предлагања кандидата за чланове Комисије за етику и утврђивање броја њених чланова, унапређење улоге Комисије за етику кроз проширење надлежности у смислу давања мишљења о повреди Кодекса пре него што Одбор одлучи да ли је у конкретном случају повређен Кодекс, и у пооштравању мера у случају повреде Кодекса, чиме се спроводе и препоруке дате у Мишљењу о Кодексу народних посланика, које је сачинио експерт Савета Европе.

Председник Одбора је указао да је накнадним увидом у Нацрт текста који је достављен члановима Одбора, уочена потреба да се исти номотехнички усклади, и након отварања расправе, предложио да се о свакој измени, односно допуни, чланови Одбора изјасне, које ће он претходно прочитати. Председник Одбора је упутио чланове Одбора да се у е парламенту налази предметни документ, ради лакшег праћења.

**Први предлог је** да се члан постојећи 23. Кодекса мења и гласи:

 ''Комисија:

 1) доноси Водич за примену Кодекса (у даљем тексту: Водич);

 2) врши поверљиво саветовање народних посланика у вези са применом Кодекса;

 3) организује и спроводи обуке народних посланика о примени Кодекса;

 4) даје мишљење о повреди Кодекса.

Чланови Комисије не могу бити народни посланици, изабрана, постављена и именована лица, нити чланови политичке странке.

Народна скупштина бира Комисију која броји пет чланова, на период од пет година, без могућности реизбора.''

Дискусије није било.

Одбор је једногласно прихватио предлог за измену члана 23. Кодекса.

**Други предлог** је да се у члану 23е достављеног текста, у ставу 1, иза речи ''оставке'', додају речи:'' из разлога наведених у члану 23. став 2.''

Дискусије није било.

Одбор је једногласно прихватио предлог за допуну члана 23е.

**Трећи предлог**  је да се у члану 23 ж бришу речи: ''ако постане члан политичке странке, односно политичког субјекта, или ако се утврди да је повредио овај кодекс''.

Дисусије није било.

Одбор је једногласно прихватио предлог за брисање наведних речи.

**Четврти предлог** је да се у члану 5. достављеног текста дода нови став 6, који гласи:

''Мишљење Комисије о повреди Кодекса се објављује на интернет страници Народне скупштине.''

Дисусије није било.

 Одбор је једногласно прихватио предлог за допуну овим ставом.

Чланови Одбора нису имали предлоге за измену или допуну Предлога одлуке о изменама и допунама Одлуке о усвајању Кодекса понашања народних посланика.

Дисусије није било.

На предлог председника, Одбор је једногласно утврдио Предлогодлуке о изменама и допунама Одлуке о усвајању Кодекса понашања народних посланика са изгласаним изменама и допунама, које су постале саставни део текста који ће бити упућен Народној скупштина на разматрање и усвајање.

Председник Одбора је предложио да се Предлог одлуке разматра по хитном поступку, будући да Народна скупштина доношењем овог акта извршава обавезе у поступку придруживања Републике Србије Европској унији, као и да је из наведеног разлога потребно да Одлука ступи на снагу раније од осмог дана од дана објављивања – наредног дана, како би се након усвајања измењеног Кодекса стекли услови за образовање Комисије за етику.

Дискусије није било.

На предлог председника а, Одбор је једногласно прихватио предлог да Народна скупштина Предлог одлуке разматра по хитном поступку, као и предлог за њено раније ступање на снагу.

За известиоца Одбора на седници Народне скупштине одређен је једногласно, др Александар Мартиновић, председник Одбора.

Седница је завршена у 11,15 часова.

\* \* \*

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић